Eskom onttrek aan Uganda(Foto: Uganda Electricity Distribution Company Limited/Twitter) Eskom het amptelik al sy bedrywighede aan Uganda onttrek. Die stap volg presies 20 jaar nadat Eskom Uganda Beperk, ’n filiaal van Eskom Enterprises, die bedryf en instandhouding van die Kiira- en Nalubaale- hidroëlektriese kragsentrale langs die Nylrivier op 1 April 2003 oorgeneem het. Die konsessie het egter einde Maart geëindig en alle bates en belange is sedertdien na die staatsbeheerde Uganda Electricity Generation Company oorgeplaas. Kiira en Nalubaale is die afgelope twee dekades teen ŉ gemiddelde energiebeskikbaarheidskoers van byna 97% bedryf; ŉ “prysenswaardige prestasie” gegewe Suid-Afrikaanse kragstasies se gemiddelde energiebeskikbaarheidskoers van minder as 60%. Andrew Etzinger, direksievoorsitter van Eskom Uganda Beperk, sê Kiira en Nalubaale is goed onderhou en in ŉ goeie werkende toestand aan die Ugandese regering oorhandig. Uganda se president, Yoweri Museveni, het verlede jaar besluit om kragopwekking te nasionaliseer. Etzinger sê die kwessie dat die konsessie nie hernu is nie, stel hom in staat om op die prestasie van Suid-Afrika se kragstasies te fokus en die kragkrisis tuis te takel. “Die besluit om nie die hernuwing van die ooreenkoms te oorweeg nie, strook met hierdie strategiese rigting om meer moeite te doen om Eskom se prestasie in Suid-Afrika om te keer. “Die einde van die ooreenkoms sal geen negatiewe uitwerking op die land se aanbod hê nie, aangesien Uganda en Suid-Afrika nie elektries met mekaar verbind is nie.” Etzinger het voorts daarop gewys dat Eskom Uganda Beperk met behulp van belasting en ander heffings meer as VSA$50 miljoen tot Uganda se ekonomie bygedra het. Die maatskappy het ook sy korporatiewe maatskaplike verantwoordelikheid nagekom en VSA$3 miljoen in Ugandese gemeenskappe belê. Dít terwyl Uganda se afgelope elektrisiteitsvraag oor die twee dekades voordeel getrek het uit opleiding en die ontwikkeling van tegniese vaardighede waarin die maatskappy belê het, sê Etzinger. #UEDCLUpdate: This morning,the UEDCL MD @PaulMwesigwa10 joined @MEMD_Uganda @HonOkaasai & @UegclOfficial to witness the retransfer of the Nalubaale-Kiira Complex (380MW) from @Eskomug at Jinja whose 20-year concession ends today. @ERA_Uganda @kusasira_enock pic.twitter.com/LzYbQufJw7 — UEDCL (@UEDCLTD) March 27, 2023